LV Eiropas Savienības Oficiālais Vēstnesis C 236/18

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2007/C 236/09)

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“ALHEIRA DE VINHAIS”

EK Nr.: PT/PGI/005/0460/20.04.2005

ACVN ( ) AĢIN ( X )

Šajā kopsavilkumā informācijas nolūkā ir minēti galvenie produkta specifikācijas elementi.

1. Atbildīgais dienests dalībvalstī:

Nosaukums: Gabinete de Planeamento e Políticas Adrese: Rua Padre António Vieira, n.o 1-8.o P-1099-073 Lisboa Tālrunis: (351) 213 819 300 Fakss: (351) 213 876 635 E-pasts: gppaa@gppaa.min-agricultura.pt

2. Grupa:

Nosaukums: ANCSUB — Associação Nacional de Criadores de Suínos de Raça Bísara Adrese: Edifício da Casa do Povo, Largo do Toural P-5320-311 Vinhais Tālrunis: (351) 273 771 340 Fakss: (351) 273 770 048 E-pasts: ancsub@bisaro.info Sastāvs: ražotāji/pārstrādātāji ( X ) citi ( )

3. Produkta veids:

1.2. grupa. Gaļas produkti (termiski apstrādāti, sālīti, kūpināti).

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums: “Alheira de Vinhais”

4.2. Apraksts: Kūpināta desa, kura izgatavota no gaļas, kas iegūta no Bisaro šķirnes cūkām vai tās krustojumiem ar citām šķirnēm ar ne mazāk kā 50 % Bisaro šķirnes asiņu (F1 dzīvnieki, kas iegūti, krustojot ciltsgrāmatā reģistrētus Bisaro tīršķirnes dzīvniekus ar citu šķirņu dzīvniekiem), putnu gaļas (tikai buljonam), reģionā ceptas kviešu maizes un Trás-os-Montes olīveļļas (būtiska sastāvdaļa, kas produktam piešķir raksturīgo garšu, smaržu un konsistenci), kā garšvielas pievienojot sāli, ķiplokus un papriku. Desa ir pakava formā, ar cilindrisku šķērsgriezumu apmēram 2 cm diametrā, aptuveni 30 cm gara, sver no 170 līdz 200 g un ir dzeltenbrūnā krāsā. Griezuma vietā desas masa izskatās viendabīga, tomēr ir manāmi arī gaļas gabaliņi.

4.3. Ģeogrāfiskais apgabals: Tādi faktori kā tradicionālās ražošanas metodes, dzīvnieku barības veids, vietējo iedzīvotāju tradicionālā zinātība lopkopības jomā un augsnes apstākļi, kas vajadzīgi, lai izveidotu barības bāzi, ko izmanto nenoliedzami augstvērtīgu izejvielu iegūšanai, nosaka to, ka Alheira de Vinhais ražošanas apgabals (kur ražošanā izmantotās Bisaro šķirnes cūkas vai tās krustojumi ar citām šķirnēm dzimst, tiek audzētas, nobarotas, nokautas un to gaļa tiek sadalīta) ietver Bragança rajona pašvaldības Alfândega da Fé, Bragança, Carrazeda de Anciães, Freixo de Espada à Cinta, Macedo de Cavaleiros, Miranda do Douro, Mir ndela, Mogadouro, Torre de Moncorvo, Vila Flor, Vimioso un Vinhais un Vila Real rajona pašvaldības Alijó, Boticas, Chaves, Mesão Frio, Mondim de Basto, Montalegre, Murça, Régua, Ribeira de Pena, Sabrosa, Santa Marta de Penaguião, Valpaços, Vila Pouca de Aguiar un Vila Real, jo tikai šajā apgabalā ir pieejama vajadzīgā barības bāze un prasmes lopkopības jomā.

Ņemot vērā Alheira de Vinhais izgatavošanai nepieciešamos īpašos klimatiskos apstākļus, vietējo iedzīvotāju zinātību un pastāvīgās un nemainīgās vietējās pārstrādes metodes, pārstrādes ģeogrāfiskais apgabals ietver Bragança rajona pašvaldības Alfândega da Fé, Bragança, Carrazeda de Ansiães, Freixo de Espada à Cinta, Macedo de Cavaleiros, Miranda do Douro, Mirandela, Mogadouro, Torre de Moncorvo, Vila Flor, Vimioso un Vinhais.

4.4. Izcelsmes apliecinājums: Alheira de Vinhais drīkst izgatavot tikai attiecīgi licencētos pārstrādes uzņēmumos, kas atrodas minētajā pārstrādes apgabalā. Visā ražošanas procesā piemēro stingru kontroles sistēmu, lai nodrošinātu pilnīgu produkta izsekojamību. Izejvielu iegūst no šķirnes ciltsgrāmatā (Registo Zootécnico da Raça) reģistrētām Bisaro šķirnes cūkām vai no cūkām, kas iegūtas, krustojot (F1) dzīvniekus, kam viens no vecākiem ir Bisaro šķirnes un ir reģistrēts pieaugušu dzīvnieku ciltsgrāmatā (Livro de Adultos do Registo Zootécnico), un šīs cūkas ir audzētas lopkopības fermās, kurās ir pieejamas platības, lai piekoptu tradicionālo, pusekstensīvo lopkopības veidu un iegūtu tradicionālo dzīvnieku barību. Jāuzsver, ka cūku barošanai izmanto lielu daudzumu kastaņu, kas to gaļai piešķir īpaši atšķirīgas un atpazīstamas organoleptiskās īpašības. Cūkas tiek kautas un to liemeņi tiek sadalīti licencētos uzņēmumos, kas abos gadījumos atrodas ražošanas ģeogrāfiskajā apgabalā. Pārstrādi drīkst veikt tikai grupas apstiprinātos uzņēmumos pēc pārbaudes struktūras labvēlīga atzinuma. Uz katras produkta vienības ir numurēta sertifikācijas zīme, tādējādi nodrošinot produkta pilnīgu izsekojamību līdz izcelsmes saimniecībai. Produkta izcelsmi iespējams apliecināt jebkurā ražošanas ķēdes posmā, izmantojot sērijas numuru, kas obligāti jānorāda sertifikācijas zīmē.

4.5. Ražošanas metode: Cūkas gaļu (no galvas, sānu gabala un pavēderes, kā arī atgriezumus) sagriež vidēja lieluma gabalos un putnu liemeņus pārgriež gareniski; pēc tam visu vāra sālsūdenī. Maizi sagriež plānās šķēlēs ar garoziņu un pēc tam izmērcē karstajā buljonā. Šai masai pievieno pārējās sastāvdaļas (ķiplokus, papriku un Trás-os-Montes olīveļļu) un cūkgaļas gabaliņus. Kad pievienots pareizais garšvielu daudzums, masu nekavējoties iepilda cūkas zarnā, to īpašā veidā sagriežot un nosienot. Desu lēni kūpina, izmantojot vietējo malku (ozolkoka vai kastaņkoka), un žāvē vai nogatavina (vairāk nekā 8 dienas). Alheira de Vinhais desu laiž tirgū vienā gabalā, vienmēr iepriekš iepakotu jau izcelsmes vietā. Produkta īpašību un sastāva dēļ to nevar griezt gabalos vai šķēlēs. Desas iepakošanai pirms tirdzniecības izmanto īpašu materiālu, kas, saskaroties ar produktu, ir nekaitīgs un inerts. Produktu iepako normālā vai kontrolētā atmosfērā vai vakuumā. Produkta iepakošanu drīkst veikt tikai tā pārstrādes ģeogrāfiskajā apgabalā, lai nodrošinātu tā izsekojamību un kontroli un lai novērstu jebkuras produkta garšas vai mikrobioloģisko īpašību izmaiņas.

4.6. Saikne: Cūkkopības vēsturisko un lielo nozīmi šajā reģionā apliecina gan dažādas zoomorfiskas skulptūras, gan dažādās pašvaldību uzskaites grāmatās atrodamās atsauces uz nodokļiem par cūkām un cūkgaļas produktiem. Šo produktu ar ģeogrāfisko apgabalu saista vietējā dzīvnieku šķirne, vietējā barība, ar kuru šie dzīvnieki tiek baroti, zināšanas, kādus cūkgaļas gabalus izvēlēties, lēnais kūpināšanas process, izmantojot vietējo malku, un žāvēšana ļoti aukstā un sausā vidē, kas atrodas konkrētajā apgabalā.

4.7. Pārbaudes struktūra:

Nosaukums: Tradição e Qualidade — Associação Interprofissional para Produtos Agro-Alimentares de Trás-os-Montes Adrese: Av. 25 de Abril, 273 S/L P-5370-202 Mirandela Tālrunis: (351) 278 261 410 Fakss: (351) 278 261 410 E-pasts: tradição-qualidade@clix.pt

Tradição e Qualidade ir atzīta par atbilstošu Standarta 45011:2001 prasībām.

4.8. Marķējums: Uz marķējuma obligāti jānorāda nosaukums“Alheira de Vinhais — Indicação Geográfica Protegida”, attiecīgais Kopienas logotips un Vinhais produktu logotips, kas attēlots zemāk. Marķējumā ir jābūt sertifikācijas zīmei, kurā obligāti jānorāda produkta nosaukums un attiecīga norāde, pārbaudes struktūras nosaukums un sērijas numurs (ciparu vai burtu un ciparu kods, kas nodrošina produkta izsekojamību).

(1) OV L 93, 31.3.2006., 12. lpp.